Natura cetegrandie. Cethegrande is a fis ðe moste ðat in water is; ðat tu wuldes seien get, gef ðu it soge wan it flet, ðat it were á neilond ðat sete one ðe se sond. ðis fis ðat is vnride, ðanne him hungreð he gapeð wide, vt of his ðrote it smit an onde, ðe swetteste ðing ðat is o londe; ðer-fore oðre fisses to him dragen, wan he it felen he aren fagen, he cumen and houen in his muð, of his swike he arn uncuð; ðis cete ðanne hise chaueles lukeð, ðise fisses alle in sukeð, ðe smale he wile ðus biswiken, ðe grete maig he nogt bigripen. ðis fis wuneð wið ðe se grund, and liueð ðer eure heil and sund, til it cumeð ðe time ðat storm stireð al ðe se, ðanne sumer and winter winnen; ne mai it wunen ðer-inne, So droui is te sees grund, ne mai he wunen ðer ðat stund, oe stireð up and houeð stille; wiles ðar ? ðat. weder is so ille, ðe sipes ðat arn on se fordriuen, loð hem is ded, and lef to liuen, biloken hem and sen ðis fis, an eilond he wenen it is, ðer-of he aren swiðe fagen, and mid here migt ðar-to he dragen, sipes on festen, and alle up gangen; Of ston mid stel in ðe tunder wel to brennen one ðis wunder, warmen hem wel and heten and drinken; ðe fir he feleð and doð hem sinken, for sone he diueð dun to grunde, he drepeð hem alle wið-uten wunde.